Kragonderbrekings landswyd verwagEskom het aangekondig dat daar Sondag landswyd kragonderbrekings sal voorkom weens ŉ verlies aan kapasiteit by sy Majuba-kragstasie in Mpumalanga. Volgens Eskom is daar ŉ kraak in een van die silo’s waarin daar steenkool geberg word en is daar ŉ tekort van 1 800MW. Die kragtekort sal glo vir die hele week duur en kragonderbrekings sal tussen 8:00 en 22:00 landswyd voorkom. Die silo, wat meer as 10 000 ton steenkool berg, het Saterdagmiddag gekraak. Dit beïnvloed die steenkoolvoorsiening aan al ses eenhede by die kragstasie. Daar word tans 1 300MW opgewek. Volgens Eskom sal daar mobiele steenkool-voeders na die Majuba-kragstasie geneem word. “In die onwaarskynlike geval dat hierdie gebeurlikheid onsuksesvol is, kan dit ŉ impak hê op die kragstasie se verskaffing,” het Eskom gesê. Eskom se ingenieurs ondersoek die oorsaak van die kraak. Vir meer inligting besoek Eskom se webtuiste hier.